സീസ്പൈറസി

ബ്രിട്ടീഷ് ചലച്ചിത്ര നിർമ്മാതാവായ അലി തബ്രിസി സംവിധാനം ചെയ്ത് അഭിനയിച്ച മത്സ്യബന്ധനത്തിന്റെ പാരിസ്ഥിതിക ആഘാതത്തെക്കുറിച്ചുള്ള 2021 ലെ ഡോക്യുമെന്ററി ചിത്രമാണ് സീസ്പൈറസി.   മനുഷ്യന്റെ ഇടപെടൽ മൂലം സമുദ്രജീവിതത്തിനുണ്ടാകുന്ന പ്രത്യാഘാതങ്ങൾ ഈ ചിത്രം പരിശോധിക്കുകയും മത്സ്യ ഉപഭോഗം അവസാനിപ്പിക്കാനായി വാദിക്കുകയും ചെയ്യുന്നു.

2021 മാർച്ചിൽ ആഗോളതലത്തിൽ നെറ്റ്ഫ്ലിക്സിൽ പ്രദർശിപ്പിച്ച ഈ ചിത്രം നിരവധി രാജ്യങ്ങളിൽ വലിയ ശ്രദ്ധ നേടി.  കൈകാര്യം ചെയ്യുന്ന വിഷയത്തിലേക്ക് ശ്രദ്ധ ക്ഷണിച്ചതിന്റെ പേരിൽ ഈ ചിത്രത്തിന് വിമർശനാത്മകമായ അവലോകനങ്ങൾ ധാരാളം ലഭിച്ചു, ഒപ്പം അതിന്റെ ശാസ്ത്രീയ കൃത്യതയെച്ചൊല്ലി വിവാദങ്ങൾ ഉണ്ടാവുകയും ചെയ്തു. ചില സമുദ്ര വിദഗ്ധർ ഈ ചിത്രത്തെ വിമർശിക്കുകയുണ്ടായി.    ചിത്രത്തിൽ അഭിമുഖം നടത്തുകയോ പ്രതികൂലമായി ചിത്രീകരിക്കപ്പെടുകയോ ചെയ്ത ചില സംഘടനകളും വ്യക്തികളും ചിത്രത്തിലെ വാദങ്ങളെ വിമർശിക്കുകയും സിനിമ തെറ്റായി ചിത്രീകരിച്ചുവെന്ന് ആരോപിക്കുകയും ചെയ്തു.   കൗസ്പിറസി എന്ന ഡോക്യുമെന്ററിയുടെ സംവിധായകൻ കിപ് ആൻഡേഴ്സനാണ് ചിത്രം നിർമ്മിച്ചത് . 

 സംഗ്രഹം 
പ്ലാസ്റ്റിക് മറൈൻ അവശിഷ്ടങ്ങൾ,  ഉപേക്ഷിക്കപ്പെട്ട വലകൾ, ലോകമെമ്പാടുമുള്ള അമിത മത്സ്യബന്ധനം എന്നിങ്ങനെ മനുഷ്യന്റെ സ്വാധീനം, പ്ലാസ്റ്റിക് മൂലമുള്ള മലിനീകരണം തുടങ്ങിയവമൂലം, സമുദ്രജീവിതത്തിനുണ്ടാകുന്ന പ്രത്യാഘാതങ്ങളാണ്  ഈ ചിത്രത്തിന്റെ പ്രമേയം.  സമുദ്ര മത്സ്യവ്യവസ്ഥയുടെ നാശത്തിന്റെ പ്രധാന ഘടകം വാണിജ്യ മത്സ്യബന്ധനമാണെന്ന് ചിത്രം വാദിക്കുന്നു.  സുസ്ഥിര മത്സ്യബന്ധനം എന്ന ആശയത്തെ ഈ ചിത്രം നിരസിക്കുന്നു. എർത്ത് ഐലന്റ് ഇൻസ്റ്റിറ്റ്യൂട്ടും അതിന്റെ ഡോൾഫിൻ സേഫ് ലേബലും   മറൈൻ സ്റ്റീവർഷിപ്പ് കൗൺസിലിന്റെ സുസ്ഥിര സമുദ്രവിഭവ സർട്ടിഫിക്കേഷനുകൾ തുടങ്ങിയ സമുദ്ര സംരക്ഷണ പരിപാടികളെ സീസ്പൈറസി വിമർശിക്കുന്നു.  ഉപേക്ഷിക്കപ്പെടുന്ന വലകളുണ്ടാക്കുന്ന ആഘാതത്തിന്റെ പേരിൽ ഗാർഹിക പ്ലാസ്റ്റിക് ഉപയോഗം കുറയ്ക്കുന്നതിനുള്ള സംഘടനകളുടെ ശ്രമത്തെയും ഇത് വിമർശിക്കുന്നു.  സമുദ്രസംരക്ഷണത്തിനും അമിതമായ മത്സ്യ ഉപഭോഗം ഇല്ലാതാക്കാനും ഈ സിനിമ വാദിക്കുന്നു.  തായ്‌ജിയിലെ ഡോൾഫിൻ വേട്ട, ഫറോ ദ്വീപുകളിലെ തിമിംഗല വേട്ട , തായ്‌ലൻഡിലെ മത്സ്യബന്ധന വ്യവസായത്തിനുള്ളിലെ ആധുനിക അടിമത്തം എന്നിവയും ഡോക്യുമെന്ററിയിൽ ഉൾപ്പെടുന്നു.  

 പ്രകാശനം 
ചിത്രം 2021 മാർച്ച് 24 ന് നെറ്റ്ഫ്ലിക്സിൽ റിലീസ് ചെയ്തു.  

അവലംബം

വർഗ്ഗം:ഇംഗ്ലീഷ് ഭാഷ ചലച്ചിത്രങ്ങൾ
വർഗ്ഗം:2021-ൽ പുറത്തിറങ്ങിയ ചലച്ചിത്രങ്ങൾ